b'\n_START_ARTICLE_\nReto Ziegler\n_START_SECTION_\nZa\xc4\x8detki\n_START_PARAGRAPH_\nZiegler je svojo nogometno pot pri\xc4\x8del pri sedmih letih. Potem ko je bil del mladinskih pogonov pri klubih FC Gland, Servette FC in US Terre Sainte. Leta 2000 je prestopil v enega najve\xc4\x8djih \xc5\xa1vicarskih klubov, Grasshopper Club Z\xc3\xbcrich. V \xc4\x8dlanski postavi Grasshopperja je debitiral leta 2002, po dveh letih piljenja v njihovi nogometni \xc5\xa1oli. V Z\xc3\xbcrichu je ostal dve sezoni in v tem \xc4\x8dasu zbral 41 nastopov._NEWLINE_Poleti 2004 je podpisal z angle\xc5\xa1kim mo\xc5\xa1tvom Tottenham Hotspur. Pogodba je prvotno dolo\xc4\x8dala, da naj bi sodelovanje s Tottenhamom uradno pri\xc4\x8del 1. januarja 2005, ob izteku pogodbe z Grasshopperjem. Kluba sta se tej zanki na pobudo Tottenhamomvega \xc5\xa1portnega direktorja Franka Arnesena uspe\xc5\xa1no izognila in dosegla takoj\xc5\xa1en prestop. Ziegler se je Tottenhamovi ekipi pridru\xc5\xbeil avgusta tisto leto.\n_START_SECTION_\nTottenham\n_START_PARAGRAPH_\n\xc4\x8ceprav je imel ob prestopu rosnih 18 let, se je v ekipi hitro uveljavil in postal pomemben \xc4\x8dlan pod okriljem francoskega trenerja Jacquesa Santinija in po njegovem odhodu \xc5\xa1e nizozemskega trenerja Martina Jola. Ve\xc4\x8dinoma je igral na polo\xc5\xbeaju levega vezista, a nekajkrat tudi na polo\xc5\xbeaju levega centralnega branilca. Svoje igralno mesto je pogosto menjal s Kameruncem Timoth\xc3\xa9ejem Atoubo, \xc5\xa1e enega raznovrstnega igralca, ki je tedaj branil barve London\xc4\x8danov._NEWLINE_V prvi sezoni je v vseh tekmovanjih zbral 31 nastopov za ostroge, od tega 23 v Premier ligi. Na igri\xc5\xa1\xc4\x8du je kazal obetavne igre in hitro na\xc5\xa1el svoje mesto pri navija\xc4\x8dih zavoljo odli\xc4\x8dnih podaj in napadalne igre na levem boku. Med njegove vrhunce sezone sodi doma\xc4\x8di poraz proti Arsenalu, ko je proti koncu tekme prispeval prefinjeno podajo Fr\xc3\xa9d\xc3\xa9ricu Kanout\xc3\xa9ju za zni\xc5\xbeanje na 4\xe2\x80\x935, in novoletna tekma proti Evertonu, ko je ob zmagi 5\xe2\x80\x932 dosegel svoj prvi profesionalni zadetek.  Ob koncu sezone je po izboru mladih navija\xc4\x8dev prejel posebno priznanje\xc2\xa0\xc2\xbbJSM Young Player Of The Year\xc2\xab\xc2\xa0za najbolj\xc5\xa1ega Tottenhamovega mladega igralca sezone._NEWLINE_Poleti 2005 so ga v vodstvu kluba poslali na posojo v nem\xc5\xa1ki Hamburger SV. Za klub iz drugega najve\xc4\x8djega nem\xc5\xa1kega mesta je nastopil na 11 liga\xc5\xa1kih tekmah in 3 tekmah v UEFA pokalu. Vseeno se v Hamburgu ni zna\xc5\xa1el, saj ga je trener Thomas Doll pogosto kritiziral zaradi nekorektnega odnosa, tako da je redko igral po ve\xc4\x8d kot nekaj minut na tekmo. Januarja 2006 so ga pri Tottenhamu poklicali nazaj k sebi, a ga hitro poslali na novo posojo, tokrat k svojim rivalom iz Londona, klubu Wigan Athletic. Za Wigan je igral do konca sezone 2005/06 in v tem \xc4\x8dasu petkrat za\xc4\x8del tekmo od prvega sodnikovega \xc5\xbevi\xc5\xbega ter \xc5\xa1e petkrat na zelenico pri\xc5\xa1el kot rezervist. V belomodrem dresu je kazal dobre predstave, a brez pravega prese\xc5\xbeka. Za Wigan je zaigral tudi na finalu Liga\xc5\xa1kega pokala 2006 proti Manchester Uniteda, ki so ga rde\xc4\x8di vragi dobili s 4\xe2\x80\x930._NEWLINE_Za sezono 2006/07 se je Ziegler vrnil k Tottenhamu in zaigral na \xc5\xa1tirih tekmah, med drugim je za\xc4\x8del tekmi v Carling pokalu in UEFA pokalu. 31. januarja 2007 ga je vodstvo kluba do konca sezone posodilo italijanskemu prvoliga\xc5\xa1u Sampdorii.\n_START_SECTION_\nSampdoria\n_START_PARAGRAPH_\nV dresu genovskega mo\xc5\xa1tva je debitiral 18. februarja 2007 proti Parmi.  21. aprila 2007 je v svojem desetem nastopu v Serie A dosegel svoj prvi zadetek, na tekmi proti Messini. Maja 2007 so se pri Tottenhamu okrepili z mladim vali\xc5\xbeanskim levim branilcem Garethom Balom. Vedo\xc4\x8d da v Londonu ne bi ve\xc4\x8d dobival prilo\xc5\xbenosti, je Ziegler na svojo \xc5\xbeeljo 3. julija 2007 s Sampdorio podpisal redno pogodbo.  V svoji prvi polni sezoni v Genovi si ni zagotovil mesta v za\xc4\x8detni enajsterici in je na ve\xc4\x8dini tekem na igri\xc5\xa1\xc4\x8de vstopil kot menjava._NEWLINE_V prvi polovici sezone 2009/10 je nato kon\xc4\x8dno postal standardni \xc4\x8dlan za\xc4\x8detne enajsterice. Med zimskim prestopnim rokom so ga nato povezovali z Juventusom. Govorice o prestopu v staro damo je zatrl kar Ziegler sam, saj je \xc5\xbeelel \xc5\xa1e naprej redno nastopati za Sampdorio, v \xc5\xbeelji pridobiti si mesto v \xc5\xa1vicarski reprezentanci za Svetovno prvenstvo 2010. _NEWLINE_Njegova pogodba s Sampdorio naj bi potekla 30. junija 2011, zaradi \xc4\x8desar so ga v zimskem prestopnem roku povezovali z A.C. Milanom. Do prestopa le ni pri\xc5\xa1lo, tako da je vodstvo kluba v denarni stiski izpustila svoj udarni napadalni dvojec Pazzini-Cassano v Inter oz. A.C. Milan. Ekipa se po njunem odhodu ni ve\xc4\x8d zna\xc5\xa1la in je v drugi polovici sezone zbrala le 10 to\xc4\x8dk. S 36 to\xc4\x8dkami je Sampdoria zasedla 18. mesto na lestvici in izpadla v drugo italijansko nogometno ligo, Serie B.\n_START_SECTION_\nJuventus\n_START_PARAGRAPH_\n26. maja 2011 je Ziegler kot prost igralec zapustil Sampdorio in se pridru\xc5\xbeil Juventusu, s katerim je sklenil \xc5\xa1tiriletno pogodbo.  Dan pred tem je prestal \xc5\xa1e obvezni medicinski pregled.\n_START_SECTION_\nReprezentan\xc4\x8dna kariera\n_START_PARAGRAPH_\nZieglerja so leta 2004 prvi\xc4\x8d vpoklicali v \xc5\xa1vicarsko reprezentanco do 21 let. Ob krstnem nastopu v \xc4\x8dlanski reprezentanci je 26. maja 2005 na stadionu Stade de France svoji reprezentanci pomagal do remija 0\xe2\x80\x930 in pomembne to\xc4\x8dke v sklopu kvalifikacij za Svetovno prvenstvo 2006. 19. novembra 2008 je dosegel svoj prvi zadetek v reprezentan\xc4\x8dnem dresu, ko je sredi St. Gallena zabil odlo\xc4\x8dilni zadetek na prijateljski tekmi proti Finski. Z dobrimi igrami si je prislu\xc5\xbeil mesto v \xc5\xa1vicarski odpravi na Svetovno prvenstvo 2010. Na jugu Afrike je na vseh treh \xc5\xa1vicarskih tekmah v skupini H odigral po celih 90 minut. Na prvi tekmi se je veselil senzacionalne zmage nad kasnej\xc5\xa1imi svetovnimi prvaki \xc5\xa0panci, ki pa je s soigralci ni uspel nadgraditi. Po porazu proti \xc4\x8cilu z 0\xe2\x80\x931 je morala \xc5\xa0vica svojo usodo re\xc5\xa1evati proti Hondurasu, kar ji ni uspelo. Po neodlo\xc4\x8denem izidu 0\xe2\x80\x930 je skupaj vknji\xc5\xbeila 4 to\xc4\x8dke in kot tretja v svoji skupini izpadla iz tekmovanja.\n_START_SECTION_\nZasebno \xc5\xbeivljenje\n_START_PARAGRAPH_\nZ nogometom se ukvarja tudi njegov brat Ronald Ziegler, ki je trenutno \xc4\x8dlan \xc5\xa1vicarskega tretjeliga\xc5\xa1a ES FC Malley.'